Á síðasta ári voru ákveðnar vinnureglur hjá Tryggingastofnun ríkisins fyrir mígrenilyf til að nota við afgreiðslu umsókna um lyfjaskírteini . Þessar vinnureglur eiga ekki við venjulegt mígreni heldur eingöngu mígreni af erfiðustu gerð þar sem köst eru að minnsta kosti fjögur í mánuði og hvers konar önnur meðferð hefur verið reynd til þrautar . Forsaga málsins er sú að þegar sumatriptan ( Imigran ) kom á markað hér á landi var ákveðið að Tryggingastofnun væri einungis heimilt að taka þátt í að greiða sex töflur af lyfinu í senn . Þar sem lyfið er dýrt hefur þetta komið sér illa fyrir þá sem þurfa að nota óvenju mikið af því . Var því gripið til þess að heimila útgáfu lyfjaskírteina til þeirra sem þurfa að nota óvenju mikið af lyfinu , það er til mjög afmarkaðs hóps fólks með mígreni . Eins og vinnureglurnar bera með sér eru þetta ekki úrræði fyrir þorra þeirra einstaklinga sem þurfa á lyfinu að halda , enda hafa lyfjaskírteini sem gefin hafa verið út vegna þessa ekki verið mörg . Að gefnu tilefni hafa þessar vinnureglur verið endurskoðaðar og eru nú þannig : Dagsetning : 27. febrúar 2002 Skilyrði : o liggja skal fyrir ótvíræð greining á mígreni o hvers konar önnur meðferð sé fullreynd ( fyrirbyggjandi og önnur lyf ) o mígreniköst séu að minnsta kosti fjögur í mánuði